## Rješenje Hrvatske agencije za poštu i elektroničke komunikacije klasa: UP/I-344-05/09-01/3414, urbroj: 376-13-09-02 od 11. studenoga 2009.

### NN 144/2009 (2.12.2009.), Rješenje Hrvatske agencije za poštu i elektroničke komunikacije klasa: UP/I-344-05/09-01/3414, urbroj: 376-13-09-02 od 11. studenoga 2009.

144 02.12.2009 Rješenje Hrvatske agencije za poštu i elektroničke komunikacije klasa: UP/I-344-05/09-01/3414, urbroj: 376-13-09-02 od 11. studenoga 2009.

HRVATSKA AGENCIJA ZA POŠTU I ELEKTRONIČKE KOMUNIKACIJE

3540

Hrvatska agencija za poštu i elektroničke komunikacije na temelju članka 12. stavka 1. točke 12., članka 17. stavka 3. i članka 91. stavka 4. Zakona o elektroničkim komunikacijama (»Narodne novine«, br. 73/08; dalje u tekstu: ZEK), te članka 7. st. 6. Pravilnika o uvjetima dodjele i uporabe radiofrekvencijskog spektra (»Narodne novine« br. 136/08; dalje u tekstu: Pravilnik), povodom zahtjeva trgovačkog društva Radio Narona d.o.o., sa sjedištem u Metkoviću, Kralja Zvonimira 4/1, za izdavanje privremene dozvole za uporabu radiofrekvencijskog spektra na lokaciji Metković, Kralja Zvonimira 4/1, na temelju odluke ravnatelja donosi

RJEŠENJE

I. Odbija se zahtjev trgovačkog društva Radio Narona d.o.o. sa sjedištem u Metkoviću, Kralja Zvonimira 4/1, za izdavanje privremene dozvole za uporabu radiofrekvencijskog spektra na lokaciji Metković, Kralja Zvonimira 4/1.

II. Ovo rješenje objavit će se u »Narodnim novinama« i na internetskim stranicama Hrvatske agencije za poštu i elektroničke komunikacije.

Obrazloženje

Hrvatska agencija za poštu i elektroničke komunikacije (dalje u tekstu: HAKOM) je 1. listopada 2009. godine zaprimila zahtjev trgovačkog društva Radio Narona d.o.o. za izdavanje privremene dozvole za uporabu radiofrekvencijskog spektra na lokaciji Metković, Kralja Zvonimira 4/1. U navedenom zahtjevu Radio Narona d.o.o. navodi da je 28. veljače 2009. g. došlo do kvara na odašiljaču i linku Radio Narone koji se nalazi na lokaciji Podgradina po važećoj dozvoli za emitiranje. Nadalje navodi da je u međuvremenu 29. rujna 2009. g. posuđen odašiljač od prijateljske radio postaje, te je emitiran program s lokacije sjedišta Radio Narone sa izračenom snagom od 10 W. S obzirom na to da još uvijek nije izvršen popravak linka, a zbog obveza prema komitentima, traže dozvolu da još dva dana emitiraju program s izračenom snagom od 100 W s njihove lokacije iz Metkovića, navodeći da je to jedini način da povežu studio i odašiljač dok se prijemni link ne vrati s popravka.

Sukladno članku 91. st. 1. i 2. ZEK-a, te članku 7. st. 6. Pravilnika, HAKOM može, iznimno od namijenjene radiokomunikacijske službe ili tehnologije ili uvjeta dodjele i uporabe utvrđenih Tablicom namjene radiofrekvencijskog spektra i Pravilnikom, izdati privremenu dozvolu za uporabu radiofrekvencijskog spektra na temelju podnesenog zahtjeva, u svrhu tržišnog ili tehničkog ispitivanja, istraživanja ili projektiranja, ili za potrebe športskih, kulturnih, zabavnih ili drugih priredaba privremenog značaja. Nadalje, privremena dozvola ne podliježe postupcima izdavanja dozvole kako je propisano člankom 88., 89. i 90. ZEK-a.

Uvidom u zaprimljeni zahtjev Radio Narone d.o.o., utvrđeno je da privremena dozvola nije zatražena u svrhu tržišnog ili tehničkog ispitivanja, istraživanja ili projektiranja, ili za potrebe športskih, kulturnih, zabavnih ili drugih priredaba privremenog značaja. Nadalje, trgovačko društvo Radio Narona d.o.o. je na temelju dodijeljene koncesije sklopilo koncesijski ugovor br. R-045/08 za obavljanje djelatnosti radija na širem području grada Opuzena (Grad Opuzen i Općina Zažablje) i istome je izdana dozvola br. RT-00340/2008 za radijsku postaju za odašiljanje radijskog ili televizijskog programa prema kojoj se lokacija radijske postaje nalazi u objektu Gradina u Opuzenu. Slijedom navedenog, trgovačko društvo Radio Narona d.o.o. obvezno je pridržavati se uvjeta uporabe dodijeljenih frekvencija kako je određeno predmetnom dozvolom, čak i u slučaju kvara na opremi.

Stoga, utvrđeno je da je predmetni zahtjev podnesen isključivo u svrhu izbjegavanja postupaka propisanih za izdavanje dozvole, te je zatraženo izdavanje privremene dozvole izvan dodijeljenog koncesijskog područja, slijedom čega je isti odbijen, te je na temelju članka 91. stavka 4. ZEK-a odlučeno kao u točki I. izreke.

Na temelju članka 14. stavka 4. ZEK-a, ovo rješenje objavit će se u »Narodnim novinama« i na internetskim stranicama HAKOM-a, te je odlučeno u točki II. izreke.

Slijedom svega navedenog, na temelju članka 12. st. 1. t. 12., članka 17. st. 3. i članka 91. stavci 2. i 4. ZEK-a, te članka 7. st. 6. Pravilnika, odlučeno je kao u izreci.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka.

Klasa: UP/I-344-05/09-01/3414

Urbroj: 376-13-09-02

Zagreb, 11. studenog 2009.

Ravnatelj
dr. sc. Dražen Lučić, v. r.

Rješenje, NN 144/2009-3540